[pic] | EUROOPAN KOMISSIO |

Bryssel 30.3.2011

KOM(2011) 137 lopullinen/2

2011/0073 (COD)

CORRIGENDUMAnnule et remplace le dodument COM(2011)137 final du 21 mars 2011Concerne toutes les versions linguistiquesCorrection de la cote interinstitutionnelle

Ehdotus:

EUROOPAN PARLAMENTIN JA NEUVOSTON ASETUS

Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen (EY) N:o 1049/2001 muuttamisesta

PERUSTELUT

1. Komissio teki 30. huhtikuuta 2008 asetuksen (EY) N:o 1049/2001 uudelleenlaatimista koskevan ehdotuksen[1]. Euroopan parlamentti hyväksyi mietinnön, joka sisälsi lukuisia tarkistuksia, mutta päätti olla äänestämättä siihen liittyneestä lainsäädäntöpäätöslauselmasta. Tämän vuoksi Euroopan parlamentti ei ole antanut lausuntoa ensimmäisessä käsittelyssä.

2. Kesäkuussa 2009 pidettyjen Euroopan parlamentin vaalien jälkeen vastavalittu parlamentti jatkoi lainsäädäntöehdotuksen käsittelyä parlamentin työjärjestyksen 214 artiklan mukaisesti. Tarkistettu mietintöluonnos jaettiin Euroopan parlamentin jäsenille toukokuussa 2010. Euroopan parlamentin perussopimus-, työjärjestys- ja toimielinasioiden valiokunta antoi lausuntonsa komission ehdotuksesta 30. marraskuuta 2010 ja vetoomusvaliokunta 1. joulukuuta 2010. Kansalaisvapauksien sekä oikeus- ja sisäasioiden valiokunta ei ole vielä hyväksynyt mietintöluonnosta. Euroopan parlamentin lausunnon antamiselle ensimmäisessä käsittelyssä ei ole määritelty päivämäärää.

3. Lissabonin sopimus tuli voimaan 1. joulukuuta 2009. Asiakirjojen saamista yleisön tutustuttavaksi koskeva oikeusperusta on nyt Euroopan unionin toiminnasta tehdyn sopimuksen konsolidoidun toisinnon 15 artiklan 3 kohta. Tällä uudella määräyksellä asiakirjoihin tutustumisoikeus ulotetaan koskemaan kaikkia unionin toimielimiä, elimiä ja laitoksia. Unionin tuomioistuimeen, Euroopan keskuspankkiin ja Euroopan investointipankkiin sovelletaan tätä määräystä vain niiden hoitaessa hallinnollisia tehtäviä. Nyt käsiteltävänä olevaa asetusta sovelletaan sellaisenaan vain Euroopan parlamenttiin, neuvostoon ja komissioon. Sen soveltamisala on kuitenkin ulotettu koskemaan unionin virastoja niiden perustamissäädöksissä olevilla erityisillä säännöksillä. Lisäksi useat toimielimet ja elimet ovat laatineet vapaaehtoisesti asiakirjoihinsa tutustumista koskevia sääntöjä, jotka ovat samanlaisia tai vastaavia kuin asetuksen (EY) N:o 1049/2001 säännökset.

4. Jotta tämä asiakirjoihin tutustumista koskevan yleisön oikeuden institutionaalisen soveltamisalan laajentuminen otettaisiin huomioon, komissio on sisällyttänyt 30. huhtikuuta 2008 tekemänsä ehdotuksen asetuksen (EY) N:o 1049/2001 uudelleenlaatimisesta tiedonantoonsa Lissabonin sopimuksen voimaantulon vaikutuksista käynnissä oleviin toimielinten päätöksentekomenettelyihin[2]. Lainsäätäjät voisivat sen vuoksi sisällyttää tämän uuteen perussopimukseen sisältyvän mukautuksen käynnissä olevan tavallisen lainsäätämisjärjestyksen yhteyteen.

5. Yli vuosi Lissabonin sopimuksen voimaantulon jälkeen ei edelleenkään ole odotettavissa, että hyväksyttäisiin uusi asiakirjojen saamista yleisön tutustuttavaksi koskeva asetus korvaamaan asetus (EY) N:o 1049/2001. Euroopan parlamentissa ja neuvostossa käydyissä keskusteluissa on käynyt ilmi, että asetuksen muuttamisesta vallitsee hyvin erilaisia näkemyksiä.

6. Vaikka useimmat Euroopan unionin toimielimet, elimet ja laitokset soveltavat käytännössä asetusta (EY) N:o 1049/2001 tai vastaavia sääntöjä vapaaehtoiselta pohjalta, on olemassa oikeudellinen velvoite ulottaa oikeus tutustua asiakirjoihin koskemaan niitä kaikkia perussopimuksen mukaisesti.

7. Koska useimmat Euroopan unionin toimielimet, elimet ja laitokset soveltavat asetusta tai vastaavia sääntöjä, nykyisen asetuksen institutionaalinen soveltamisala voidaan ulottaa koskemaan niitä kaikkia, perussopimuksessa määrätyin unionin tuomioistuimeen, Euroopan keskuspankkiin ja Euroopan investointipankkiin sovellettavin rajoituksin.

8. Komissio katsoo näin ollen, että asetusta (EY) N:o 1049/2001 olisi muutettava viipymättä sen institutionaalisen soveltamisalan laajentamiseksi Euroopan unionin toiminnasta tehdyn sopimuksen 15 artiklan 3 kohdassa määrätyn asiakirjoihin tutustumisoikeutta koskevan uuden oikeusperustan mukaisesti. Tällä muutoksella ei rajoiteta käynnissä olevaa menettelyä, jolla asetus (EY) N:o 1049/2001 laaditaan uudelleen komission huhtikuussa 2008 tekemän ehdotuksen pohjalta.

2011/0073 (COD)

Ehdotus:

EUROOPAN PARLAMENTIN JA NEUVOSTON ASETUS

Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen (EY) N:o 1049/2001 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 15 artiklan 3 kohdan,

ottavat huomioon Euroopan komission ehdotuksen,

sen jälkeen, kun säädösehdotus on toimitettu kansallisille parlamenteille,

noudattavat tavallista lainsäätämisjärjestystä,

sekä katsovat seuraavaa:

9. Julkiseen tai yksityiseen etuun perustuvat yleiset periaatteet ja rajoitukset, jotka koskevat yleisön oikeutta tutustua asiakirjoihin, on määritelty Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 1049/2001[3], joka annettiin Euroopan yhteisön perustamissopimuksen 255 artiklan 2 kohdan perusteella.

10. Kyseisen artiklan mukaisesti asetus (EY) N:o 1049/2001 koskee ainoastaan yleisön oikeutta tutustua Euroopan parlamentin, neuvoston ja komission asiakirjoihin.

11. Lissabonin sopimuksen tultua voimaan Euroopan yhteisön perustamissopimuksen 255 artikla korvattiin Euroopan unionin toiminnasta tehdyn sopimuksen 15 artiklan 3 kohdalla.

12. Uudella määräyksellä kaikille unionin kansalaisille sekä kaikille luonnollisille henkilöille, jotka asuvat jossain jäsenvaltiossa, tai kaikille oikeushenkilöille, joilla on sääntömääräinen kotipaikka jossain jäsenvaltiossa, annetaan oikeus tutustua unionin toimielinten, elinten ja laitosten asiakirjoihin niiden tallennemuodosta riippumatta lainsäätäjän kyseisen artiklan mukaisesti määrittelemien periaatteiden ja edellytysten mukaisesti. Euroopan unionin tuomioistuimeen, Euroopan keskuspankkiin ja Euroopan investointipankkiin sovelletaan kuitenkin tätä yleisön oikeutta tutustua asiakirjoihin vain niiden hoitaessa hallinnollisia tehtäviään.

13. Sen vuoksi asetusta (EY) N:o 1049/2001 olisi muutettava,

OVAT HYVÄKSYNEET TÄMÄN ASETUKSEN:

1 artikla

Muutetaan asetus (EY) N:o 1049/2001 seuraavasti:

1. Korvataan 1 artiklan a alakohta seuraavasti:

”a) määritellä ne julkiseen tai yksityiseen etuun perustuvat periaatteet, edellytykset ja rajoitukset, jotka koskevat Euroopan unionin toiminnasta tehdyn sopimuksen 15 artiklan 3 kohdassa tarkoitettua yleisön oikeutta tutustua 3 artiklan c alakohdassa määriteltyjen Euroopan unionin toimielinten asiakirjoihin, siten, että yleisölle myönnetään mahdollisimman laaja oikeus tutustua asiakirjoihin,”

2. Korvataan 2 artiklan 3 kohta seuraavasti:

”3. Tätä asetusta sovelletaan kaikkiin 3 artiklan c alakohdassa määriteltyjen toimielinten hallussa oleviin asiakirjoihin, toisin sanoen toimielinten laatimiin tai niiden vastaanottamiin ja niiden hallussa oleviin asiakirjoihin kaikilla Euroopan unionin toiminnan aloilla. Euroopan unionin tuomioistuimeen, Euroopan keskuspankkiin ja Euroopan investointipankkiin sovelletaan tätä asetusta vain niiden hoitaessa hallinnollisia tehtäviä.”

3. Lisätään 3 artiklaan c alakohta seuraavasti:

”c) ’toimielimillä’ Euroopan unionin toimielimiä, elimiä ja laitoksia, myös Euroopan ulkosuhdehallintoa.”.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] KOM(2008) 229.

[2] KOM(2009) 665.

[3] EYVL L 145, 31.5.2001, s. 43.